Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 692/12/8806	Košice, 16.10.2012
EEČ : 2-65-256-2012

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 17,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Bohdanovce pod spisovou značkou ORP-1081/BO-KS-2012.
dňa 29. 08. 2012 v čase okolo 18.00 hod. sa v rodinnom dome s popisným číslom 64 v obci Vyšná Hutka, okres XXXXX -okolie, ktorého je majiteľom, vyhrážal svojej manželke XXXXX, slovami, že z ich syna urobí sirotu, pričom menovanú schmatol oboma rukami pod krk a hodil ju na gauč, kde týmto konaním u poškodenej vzbudil dôvodnú obavu, že ju ohrozí na živote. 

Odôvodnenie: 
          Uznesením Obvodného oddelenia PZ Bohdanovce  zo dňa 30. 08. 2012  pod sp. zn. ČVS:ORP-1081/BO-KS-2012 ako obvineného trestne stíha obv. XXXXX  pre prečin nebezpečného vyhrážania podľa § 360 ods. 1, 2 písm. b/ Trestného zákona, za to, že

         dňa 29. 08. 2012 v čase okolo 18.00 hod. sa v rodinnom dome s popisným číslom 64 v obci Vyšná Hutka, okres XXXXX -okolie, ktorého je majiteľom, vyhrážal svojej manželke XXXXX, slovami, že z ich syna urobí sirotu, pričom menovanú schmatol oboma rukami pod krk a hodil ju na gauč, kde týmto konaním u poškodenej vzbudil dôvodnú obavu, že ju ohrozí na živote. 

Preskúmaním vyšetrovacieho spisu som zistil, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného zákona.

Obvinený XXXXX a poškodená XXXXX dňa 08. 10. 2012 za prítomnosti probačného a mediačného úradníka Okresného súdu XXXXX - okolie uzavreli dohodu o zmieri, v rámci ktorej poškodená nežiada od obvineného náhradu škody, pretože škoda nebola spôsobená. 

Obvinený slobodne a vážne, zrozumiteľne a určito vyhlásil, že spôsobil skutok, za ktorý je stíhaný, svoje konanie oľutoval. Poškodená prehlásila, že týmto boli jej nároky voči obvinenému v celku uspokojené.

Dňa 08. 10. 2012 obvinený zložil na účet Okresnej prokuratúry XXXXX - okolie č. 7000194644 peňažnú sumu vo výške 17 €, určenú na všeobecne prospešné účely - na pomoc poškodeným trestnými činmi.

Táto suma je primeraná závažnosti spôsobeného prečinu.

Obvinený a poškodená s takýmto spôsobom vybavenia veci vyslovili súhlas.

Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, so zreteľom na doterajší život obvineného a na jeho osobné a majetkové pomery som dospel k záveru, že takýto spôsob vybavenia veci bude mať na obvineného pozitívny vplyv.

	Preto bolo nutné rozhodnúť tak, ako je to uvedené vo výrokovej časti toho uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Karas
prokurátor